Man gevonnis ná hy plaaswerker doodskietStefan Hepburn. Foto: Mariné Lourens Stefan Hepburn, die man wat in Februarie 2017 ŉ plaaswerker tydens ŉ jagtog doodgeskiet het, is Dinsdag in die streekhof in Modimolle (Nylstroom) gevonnis. Streeklanddros Peter Manthata het Hepburn tot ses jaar tronkstraf gevonnis nadat hy skuld beken het op ŉ aanklag van strafbare manslag. Hepburn is aanvanklik van die moord op Jan Railo (23) aangekla, maar die aanklag is later na strafbare manslag verander. Hepburn se regspan het verlede jaar vertoë aan die direkteur van openbare vervolging (DOV) se kantoor gerig waarna die DOV die staatsaanklaer opdrag gegee het om ingevolge dié vertoë te bepaal of die familie van die oorledene gewillig is om die saak deur middel van bemiddeling te laat hanteer. Die hof het egter later gehoor dat die poging tot bemiddeling met die familie van die oorledene misluk het waarna ŉ verhoordatum vasgestel is. Hepburn se borgtog is na die vonnisoplegging teruggetrek en hy is in hegtenis geneem. Sy regspan sal in Februarie weer ŉ aansoek om borgtog bring hangende hul aansoek om verlof tot appèl. Maroela Media het vroeër berig Hepburn en sy vrou het op 11 Februarie 2017 op ŉ plaas buite Modimolle bosvarke gaan jag. Hepburn het in sy verklaring wat aan die hof voorgelê is, gesê hulle het ná sononder in die mielieland gesit en vir die bosvarke gewag. Volgens Hepburn het hy ŉ donker voorwerp soortgelyk aan ŉ groot bosvark in die land gesien wat in sy rigting gekyk het. Hy beweer hy het ook die kenmerkende geluid gehoor van ŉ bosvark wat mieliestronke van die plant afstroop. Hepburn het gesê hy het na die voorwerp gemik en geskiet. Toe die voorwerp ŉ vreemde geluid maak, het hy besef hy het moontlik iemand raakgeskiet. Die oorledene is later as Railo, ŉ werker op een van die buurplase, geïdentifiseer. Lees alle vorige berigte oor Stefan Hepburn op Maroela Media.